**Έκθεση της Κοινοβουλευτικής Επιτροπής Υγείας για την πρόταση νόμου «Ο περί Γενικού Συστήματος Υγείας (Τροποποιητικός) (Αρ. 3) Νόμος του 2023»**

**Παρόντες:**

Ευθύμιος Δίπλαρος, πρόεδρος Μαρίνα Νικολάου

 Σάβια Ορφανίδου Χρύσανθος Σαββίδης

 Χαράλαμπος Πάζαρος Μιχάλης Γιακουμή

 Η Κοινοβουλευτική Επιτροπή Υγείας μελέτησε την πιο πάνω πρόταση νόμου, η οποία κατατέθηκε στη Βουλή από τον κ. Ευθύμιο Δίπλαρο εκ μέρους της κοινοβουλευτικής ομάδας του Δημοκρατικού Συναγερμού, σε δύο συνεδρίες της, που πραγματοποιήθηκαν στις 16 και 23 Νοεμβρίου 2023. Στο πλαίσιο των συνεδριάσεων αυτών κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Υγείας, του Υφυπουργείου Ναυτιλίας, του Γραφείου Επιτρόπου Εποπτείας ΓΕΣΥ, του Οργανισμού Ασφάλισης Υγείας (ΟΑΥ) και του Κυπριακού Ναυτιλιακού Επιμελητηρίου (ΚΝΕ). Ο Σύνδεσμος Ναυτικών Πρακτόρων Κύπρου, παρ’ όλο που κλήθηκε, δεν εκπροσωπήθηκε στη συνεδρία της επιτροπής, ωστόσο ενημέρωσε με επιστολή του την επιτροπή ότι συμφωνεί με τους σκοπούς και τις επιδιώξεις της πρότασης νόμου.

 Σημειώνεται ότι στο στάδιο της συζήτησης της πρότασης νόμου παρευρέθηκαν επίσης τα μέλη της επιτροπής κ. Χρίστος Χριστόφιας, Χρίστος Χρίστου και Μαρίνος Σιζόπουλος.

 Σκοπός της πρότασης νόμου είναι η τροποποίηση του περί Γενικού Συστήματος Υγείας Νόμου, ώστε η ισχύς της εξαίρεσης από την υποχρέωση καταβολής εισφορών στο Γενικό Σύστημα Υγείας (ΓΕΣΥ) των ναυτικών μη μόνιμων κατοίκων της Δημοκρατίας να έχει αναδρομική ισχύ και να λογίζεται ότι άρχισε την 1η Μαρτίου 2019, ημερομηνία εφαρμογής του (ΓΕΣΥ), και οποιεσδήποτε εισφορές ενδεχομένως καταβλήθηκαν πριν από την ημερομηνία έναρξης της ισχύος του περί Γενικού Συστήματος Υγείας (Τροποποιητικού) Νόμου του 2022, σύμφωνα με τον οποίο οι εν λόγω ναυτικοί εξαιρέθηκαν από την υποχρέωση αυτή, ήτοι πριν από την 25η Νοεμβρίου 2022, να επιστρέφονται στα πρόσωπα από τα οποία καταβλήθηκαν.

 Ο εκπρόσωπος του ΚΝΕ και η εκπρόσωπος του Γραφείου Επιτρόπου Εποπτείας ΓΕΣΥ συμφώνησαν με τους σκοπούς και τις επιδιώξεις της πρότασης νόμου.

 Η εκπρόσωπος του Υφυπουργείου Ναυτιλίας ανέφερε ότι το θέμα δεν αφορά το υφυπουργείο, καθότι άπτεται οικονομικής φύσεως θεμάτων και ως εκ τούτου δεν τοποθετήθηκε επί των προνοιών της πρότασης νόμου.

 Η εκπρόσωπος του ΟΑΥ εισηγήθηκε όπως η προτεινόμενη τροποποίηση επεκταθεί, ώστε να εφαρμόζεται και σε σχέση με εισφορές στα σχετικά ταμεία προνοίας.

 Στο πλαίσιο της συζήτησης της πρότασης νόμου μέλη της επιτροπής εξέφρασαν επιφυλάξεις σε σχέση με τη συνταγματικότητα αναδρομικής ισχύος σε νομοθετική διάταξη. Περαιτέρω, ζήτησαν ενημέρωση από τους αρμόδιους φορείς αναφορικά με το ύψος των εισφορών που τυχόν καταβλήθηκαν σε σχέση με ναυτικούς στη βάση του περί Γενικού Συστήματος Υγείας Νόμου, οι οποίες σύμφωνα με την προτεινόμενη τροποποίηση πρέπει να επιστραφούν στα πρόσωπα από τα οποία καταβλήθηκαν. Η εκπρόσωπος του Υφυπουργείου Ναυτιλίας ανέφερε συναφώς ότι ιδιωτική εταιρεία έχει ενημερώσει το υφυπουργείο μέσω αλληλογραφίας ότι έχει καταβάλει μερικές χιλιάδες ευρώ ως εισφορά στο ΓΕΣΥ σε σχέση με ναυτικούς πριν από την έναρξη της ισχύος του περί Γενικού Συστήματος Υγείας (Τροποποιητικού) Νόμου του 2022.

 Υπό το φως των πιο πάνω, η Κοινοβουλευτική Επιτροπή Υγείας, αφού έλαβε υπόψη όλα όσα τέθηκαν ενώπιόν της και αφού προέβη στις απαραίτητες νομοτεχνικές διορθώσεις, αποφάσισε κατά πλειοψηφία του προέδρου της και των μελών της βουλευτών της κοινοβουλευτικής ομάδας του Δημοκρατικού Συναγερμού και του μέλους της βουλευτή της Δημοκρατικής Παράταξης-Συνεργασία Δημοκρατικών Δυνάμεων να εισηγηθεί στην ολομέλεια του σώματος την ψήφιση της πρότασης νόμου σε νόμο.

 Τα μέλη της επιτροπής βουλευτές των κοινοβουλευτικών ομάδων ΑΚΕΛ-Αριστερά-Νέες Δυνάμεις και του Δημοκρατικού Κόμματος επιφυλάχθηκαν να τοποθετηθούν επί των προνοιών της πρότασης νόμου κατά τη συζήτησή της στην ολομέλεια του σώματος.

27 Νοεμβρίου 2023

Αρ. Φακ.:  23.02.064.102-2023

ΕΠ/ΧΧ/ΑΛ